KOUE VOETE - Hennie Van Deventer
Sinkheining in Diagonalstraat. Hennie met 'n verslete buiteband.
Oorstelpende reaksie gekry op my stuk oor Pa Seun (vorige blog), veral nadat dit ook in By, naweekbylae tot Die Burger, en op Netwerk24 gepubliseer is. Wonderlik dat my herineringe ook ander mense se herinneringe geword het. Hieronder volg 'n briefie van 'n buurmeisie as't ware.
Darem nie heeltemal nie. Hoewel Trienette Muller (nou De Beer) in Diagonalstraat 5, Kimberley, grootgeword het, was dit jare na my. Toe sy in 1954 in sub A by die Laerskool Diamantveld kom, was die uwe al in st. 7 aan Volkies op Potchefstroom.
Van haar wonderlike herinneringe aan die Avbob-oom en sy lykwa weet ek niks!
Weet wel van die "creamery" en onthou die geratel van die treintrokke. Het elke dag daar verbygestap skool toe en graag die steil afdraande aangedurf met my fietsie. Het ook self gereeld 'n pennie se "drop" (lang swart likories) by die winkeltjie/kafee op die hoek gekoop. By 'n losieshuis verbygestap waar 'n asemrowende 1948 Chev Fleetline met witwalbande geparkeer was.
"Jou artikel, In Pa seun se voetspore, in By van 18 Junie het my totaal nostalgies gehad! Sien ek het my laerskooljare op Diamantveld deurgebring. Ons het in Diagonalstraat 5 gewoon. Die skoolhoof was eers mnr Roux met sy glasoog en toe mnr MWH Smit met sy wye broeke met turn ups, sy baie groot Amerikaanse motor en sy mooi vrou.
"Ek was in sub A in 1954. (Die uwe is sewe jaar tevore in 1947 al skool toe.)
"My pa was die sendeling eerw Piet Müller. Ek onthou nog duidelik die geratel van die treintrokke en stoomloko wat by die 'çreamery' gestop het.
"As jong dogtertjie onthou ek die volgende mense van die straat:
"Die Van der Merwes drie huise van die spoor af – die AVBOB-oom wat dikwels met sy lykswa met lyk en al kom middagete eet het nadat hy 'n lyk ver moes gaan haal. Ons kinders het grootoog deur die ruit geloer het na die voete wat uitsteek! En dan weggehardloop het dat die vonke spat vir die spook! Hul dogter was Sibel. (Sou ongetwyfeld self ook koue voete gekry het vir die koue voete!);
"Die Louwgesin met hul nege kinders regoor ons;
"In een van die die skakelhuise waarvan jy praat, het Binghams gewoon wat met so 'n outydse regop-motortjie gery het. Die kinders het altyd hul neuse teen die agterruit gedruk wanneer hulle wegtrek.
"Ek onthou jou nie. Maar lei af dat jy ouer is as ek. Ek is 68. (Natuurlik sou sy my onthou het, maar ek is 75 en ons is weg uit Kimberley in 1950, toe ek nege was!)
"Dan op die hoek van die straat waar mens afgedraai het na ou Valla se winkel verderaan waar mens die wit Hillstoffies kon koop, die Engelse met die seuns wat baie grend was met hulle resiesfietse!
"Dan het Ockert Fourie en sy sussie Diana- hulle net om die draai van die ander straat gewoon (agter die van der Merwe- lykbesorger). Dis die straat wat deurgeloop het na Transvaalweg. Het die naam vergeet. (My Oom Willie en tant Minnie Smith het in Transvaalweg 1 gewoon.)
"Ek onthou die warm somers toe my pa ons almal se matrasse in die voortuin gesleep het sodat ons buite kon slaap om af te koel; die donderweer met blitse; die sinkplate wat die huise se tuine afgewerk het as heinings; die rooi sinkdakke wat trom geslaan het as dit reën. Ek is vandag nog dol oor sinkargitektuur!
"Mense met wie ek nog kontak het: Claudette Ferreira, Lydia de Waal, Fonnie du Plooy (was in my klas), Johan van Huyssteen – ouer as ek.
"'n Paar jaar gelede was ons in Kimberley want ek wou weer in daardie straat kom, maar helaas dis weg en die omgewing totaal verander. Net herinneringe bly.
"Hennie dankie vir jou lekker artikel Wou net sê dit met my so laat verlang na die tyd toe ons kinders saans tot laat buite gespeel het, sonder gevaar wat dreig en sonder diefwering teen die vensters.